“Vermiste tieners laat geen spoor” – PrivaatspeurderAwian van Schalkwyk en Kim Swarts Andre Putter, ŉ private speurder wat gehuur is om te help soek na twee tieners van Pretoria wat vermoedelik saam weggeloop het, beskou die saak as buitengewoon. Kim Swarts (15) en Awian van Schalkwyk (17) word sedert 7 April vermis. “Die tieners laat glad nie ŉ spoor nie,” het Putter Dinsdag aan Maroela Media gesê. “Hul ouers is dood van bekommernis en ons vrees vir hul veiligheid.” Volgens Putter het hy, die polisie, en die Pink Ladies, ŉ organisasie wat hom toespits daarop om vermiste persone op te spoor, verskeie wenke ontvang oor waar die tieners hul mag bevind, maar al die leidrade het doodgeloop. “Die leidrade is ook besig om op te droog, so ons versoek enigiemand wat ons met die ondersoek kan help, om met ons te skakel.” Putter het gesê hulle het leidrade ontvang dat die tieners in Namibië is, maar dat dit onmoontlik is, aangesien nie een van die twee ŉ paspoort het nie. “Ons het ook wenke ontvang dat hulle in Jeffreysbaai, Bloemfontein, Rustenburg, Pretoria, Ermelo en aan KwaZulu-Natal se suidkus gesien is, maar die wenke het nog nie enigiets opgelewer nie,” het hy gesê. Putter het gesê sedert die paartjie vermis geraak het, is hul selfone nog nie weer aangeskakel nie en daar is geen beweging op Van Schalkwyk se bankrekening nie. Swarts het nie ŉ bankrekening nie. “Awian se motorfietsnommerplaat word ook glad nie by enige tolhek geregistreer nie. Hulle is baie stil en het glad nie kontak met enige van hul vriende gemaak nie. Hulle toon ook glad nie enige aktiwiteit op sosiale media nie. Dit is asof hulle spoorloos verdwyn het,” het hy bygevoeg. Putter en die Pink Ladies het versoek dat die publiek foto’s van die tieners sal versprei in die hoop dat iemand hulle moontlik sal herken. Van Schalkwyk se ouers het hom laas gesien toe hy op Sondag 7 April omstreeks 14:00 sy huis in Doringkloof, Centurion, op sy motorfiets verlaat het. Hy ry ŉ swart Honda CBR 125-motorfiets met die registrasienommer VFV 299 GP. Hy was glo op pad om by Swarts in Amandasig te gaan kuier. Hy het donkerbruin oë, swart hare en ŉ brandmerk op sy bors. Swart is ook op 7 April laas by haar huis in Amandasig gesien nadat Van Schalkwyk haar opgelaai het. Sy het glo ‘n swart valhelm met wit kolletjies daarop. Sy het groenblou oë en lang, donkerblonde hare. Enigiemand wat die tieners herken of weet waar hulle hulself bevind word versoek om dringend Putter by 084 485 6448 te skakel, of die Pink Ladies by 072 214 7439. Lees ook: Soektog duur voort na vermiste tieners Nog steeds geen teken van vermiste tieners Vermiste tieners steeds soek Ma se boodskap aan vermiste tieners Pretoria-tieners nog soek Wenk ontvang oor PTA-paartjie wat glo saam wegloop ‘Vermiste’ kinders loop glo saam weg Awian van Schalkwyk en Kim Swarts.